Park Kenedhlek Manu

Park Kenedhlek Manú (Spaynek: Parque Nacional del Manú) ew park kenedhlek ha gwithva bewgelgh desedhys en radndiryow Madre de Dios ha Cusco en Perou.

Kens dos apoyntys avel radndir gwithys en laghel gen governans Perou, radndir pur galish dh'y hedhes o. Nebes anhedhadow ew bys hedhyw. Ajwonys o avel gwithva bewgelgh gen UNESCO en 1977, hag en 1987, henwys veu avel Ertachva an Bes UNESCO.

Hebm ew an park kenedhlek moyha en Perou, gen myns a 15,328km². Ema an gwithva bewgelgh ow comprehendya 2,570km² moy, gen 914km² moy veth en "Parth Wonisogethek" (a dhegebmer difresyans ewedh) dhe wul somma a 18,811km².

Ecolegieth hag ayredh
Ema an park ow comprehendya niver a barthow ecolegiethek tredh 150m a-ugh level an mor en creungelgh an Amason dhe welstir Puna war uhelder a 4200m. Drefen efander an uhelderyow, ema dhe'n park bewdhiversita fest divers. Ema an diversita a dirwedhow aowth ascorra diversita a ayredh ewedh, ocaws an bewdhiversita ecolegiethek. An menedhyow a dhegebmer glawas a 1500–2000 mm an vledhen; an radn gres tredh 3000–3500 mm ha'n noor-west ow codhevel 8000 mm po moy. Le a law a godh ytredh mis Me ha Gwydngala, gen temperedhow isella. Temperedh cresek an iseldiryow ew 25.6 °C, ha parth an Andes 8 °C.

Kevys ew moy ages 15,000 ehen a blansow en Manú, gen moy ages 250 ehen a wedhen dhe bub hektar.

Vysytys ew an park gen ornithologydhyon a bub radn a'n bes, awos y vos bewva dhe dres 1000 ehen a ydhyn, moy ages 10% a bub ehen edhen bew hedhyw.  

Ema dhe'n park diversita uhel a vellkeynoges tir, onan a'n uhella en America Latin. Kevys ew 155 ehen a dhiwelvennoges, 132 ehen a gramviles, 210 ehen a buskes, 300 ehen a voryon, 650 ehen a whiles, 136 ehen a nadres margh ha moy ages 1300 ehen a dykkiow Duw e'n park. 

Klass:Parkow kenedhlek